Curé djureu

On curé djureu, c' esteut, do trevéns del revolucion francesse, onk k' aveut fwait l' siermint republikin. C' esteut on siermint di schoûte al Republike francesse, do trevén do redjime francès.

Les cis ki nel vlént nén pruster estént lomés curés nén djureus u refractaires. Ces-cial si dvént catchî et dire messe a muchiete.

 Mwaissès dnêyes 
Li djuraedje republikin esteut ddja on hagnon del Mwaisse Lwè di 1791. Avou l' formule do 10 di måss 1796, i faleut djurer k' on veyeut voltî l' republike et evi li rweyålté. Si faleut i dire, e francès :
"Je jure haine à la royauté, attachement et fidélité à la République et à la Constitution de l'an III." (Dji djeure hayime al rweyålté et aloyance al republike et al Mwaisse lwè di l’ an III.")

On l' loma "siermint d' hayime".

Li siermint d' hayime des curés va pårti l' eglijhe di France inte les cis k' estént pol siermint republikin, et les cis ki sotnént les curés nén djureus. 

 Li djuraedje des curés e l' Walonreye 
El Walonreye, li siermint republikin fourit-st oblidjî po les cis k’ estént a l’ Estat, pu po les curés. Metans po Bastogne, e moes d’ måss 1796 po les fonccionaires, ey e moes d’ setimbe 1779 po les priyesses.

Li siermint d' hayime fourit anixhilé pa Napoleyon fén do moes d' decimbe 1799.

Sacwants curés nén djureus dmandnut adon a n' nén esse codånés å dispoirtaedje. I rclamnut moirdicusse k' i n' ont måy dit messe dispu les prumirès lwè (çou k' est des mintes).

Avou l' Concoirdat (1802), les curés djureus et nén djureus rimetît les catches e for. Mins les ancyinnès margayes dimorît djômiantes. Insi, el France, e 1831, l' eglijhe rifuza å curé Grégoire d' esse eteré a l' eglijhe pask' i n' s' aveut nén disdit di s' siermint et todi vleur ki les curés dvént esse lomés pa l' Estat.

 Les curés djureus el Walonreye 
 Istorike 
L' eveke di Lidje et l' ci d' Trive, avént dit ås curés k' i plént bén djurer.

El Walonreye, gn aveut 6 côps dpus di curés nén djureus ki d' curés djureus. El France, gn ava l' mitan des curés ki djurît.

Pattavå l' Walonreye, les curés nén djureus estént sotnous pås mayeurs. I djhént messe a l' anuti. Les pus hôts (evekes) si saiwît evoye, bråmint e l' Almagne, al fén d' l' an 1797. Metans li prince-eveke di Lidje, di Meyon, a schiwté evoye avou totes ses djins. 

Fén 1798, kiminçmint 1799, les curés nén djureus k' on-z apice alèt al prijhon (a Lussimbork pol dipårtumint des aforesses. I n' fourît rlåtchîs podbon k' e 1800. Mins, so ls etrevéns, mins il avént cobén des "condjîs".

Après l' Concoirda (1802) les curés nén djureus walons si racmoirdèt avou l' Estat, apus ki sacwants ki n' vlèt nén et shuve li stevinisse.

 Djudjmint so les curés djureus 
Les curés djureus sont må veyous ådla. Metans, Philippe Aubry, å Concoirda, on l' vout fé fote a l' ouxh di s' pårotche di Belvå-dlé-Bouyon.

Les curés djureus estént kécfeye macsådés på pårotchîs. A Bastogne, on-z a vnou spiyî li veulire sol tins k' on curé djureu djheut messe.

Dins les anêyes 1950, on prezintéve co les curés djureus come des eretikes.

 Sacwantès paskeyes di priyesses djureus et nén djureus 
A Transene, li curé Mårtin si catcha dins les bwès inte Transene et Lesse dins on trô d' rotche, li Rotche Mårtén, la k' il aveut gravé on "M". I vneut dire messe å «Forni Balon».

E Roman Payis, bråmint des curés vont shuve li stevinisse.

 Dins les belès-letes e walon 
Gn a tot on tecse di 24 pådjes, k' on dit scrît pa Marian de Saint-Antoine po disfinde les curés djureus, l' Apolodjeye des priyesses k' ont fwait l' siermint.Livret d' 24 pådjes imprimeu J. Desoer a Lidje, an IX (1800). 

 Apolodjèye dès priyèsses qu'ont fait l' sèrmint.

 Alére 
 René Georges, Le rêve brisé, Muzêye do Pårlaedje e l' Årdene, 2004. On î shût l' paskeye d' on curé djureu, François-Joseph Urbain, di Marveye (viyaedje dilé Bastogne).

 Sourdant 

Categoreye:Crustinnisse
Categoreye:Istwere del Walonreye
Categoreye:France